Forslag til RÅDETS FORORDNING om ændring af bilaget til Rådets forordning (EF) nr. 2042/2000 om indførelse af en endelig antidumpingtold på importen af fjernsynskamerasystemer med oprindelse i Japan

(forelagt af Kommissionen)

BEGRUNDELSE

Ved Rådets forordning (EF) nr. 1015/94 (som efterfølgende ændret) indførtes der en endelig antidumpingtold på importen af visse fjernsynskamerasystemer med oprindelse i Japan. Rådet angav udtrykkeligt, at antidumpingtolden ikke omfattede de kamerasystemer, der er anført i bilaget til nævnte forordning, idet de er avancerede professionelle kamerasystemer, der teknisk set er omfattet af definitionen af varen i ovennævnte forordning, men som ikke betragtes som transmissionskamerasystemer.

I september 2000 bekræftede Rådet ved forordning (EF) nr. 2042/2000 ovennævnte endelige antidumpingtold, der er indført i overensstemmelse med artikel 11, stk. 2, i Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab.

Kommissionen modtog anmodninger fra tre japanske eksporterende producenter af fjernsynskamerasystemer om at føje visse modeller af kamerasystemer til professionelt brug til bilaget til Rådets forordning (EF) nr. 2042/2000 og derved fritage dem for tolden.

Undersøgelsen viste, at alle de pågældende modeller skal betragtes som professionelle kamerasystemer, der bør fritages for tolden. Bilaget bør ændres i overensstemmelse hermed.

Det foreslås derfor, at Rådet vedtager vedlagte forslag til forordning med henblik på offentliggørelse i Den Europæiske Unions Tidende.

Forslag til RÅDETS FORORDNING om ændring af bilaget til Rådets forordning (EF) nr. 2042/2000 om indførelse af en endelig antidumpingtold på importen af fjernsynskamerasystemer med oprindelse i Japan

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1],

[1] EFT L 56 af 6.3.1996, s. 1. Senest ændret ved Rådets forordning (EF) nr. 1972/2002 (EFT L 305 af 7.11.2002, s. 1).

under henvisning til forslag forelagt af Kommissionen efter høring af det rådgivende udvalg, [2] og

[2] EFT C [...] af [...], s. [...]

ud fra følgende betragtninger:

A. TIDLIGERE PROCEDURER

(1) Ved forordning (EF) nr. 1015/94 [3] indførte Rådet en endelig antidumpingtold på importen af fjernsynskamerasystemer med oprindelse i Japan.

[3] EFT L 111 af 30.4.1994, s. 106. Senest ændret ved Rådets forordning (EF) nr. 176/2000 (EFT L 22 af 27.1.2000, s. 29).

(2) I artikel 1, stk. 3, litra e), i forordning (EF) nr. 1015/94 fastslog Rådet udtrykkelig, at antidumpingtolden ikke gjaldt for kameraer, der var opført i bilaget til nævnte forordning, i det følgende benævnt "bilaget", og som er avancerede professionelle kamerasystemer, der teknisk set er omfattet af definitionen af varen i artikel 1, stk. 2, i forordning (EF) nr. 1015/94, men som ikke betragtes som fjernsynskamerasystemer.

(3) I oktober 1995 ændrede Rådet ved forordning (EF) nr. 2474/95 [4] ovennævnte forordning (EF) nr. 1015/94 særlig med hensyn til definitionen af samme vare og med hensyn til visse modeller af professionelle kamerasystemer, der udtrykkelig var fritaget for den endelige antidumpingtold.

[4] EFT L 255 af 25.10.1995, s. 11.

(4) I oktober 1997 ændrede Rådet ved forordning (EF) nr. 1952/97 [5] de endelige antidumpingtoldsatser for to berørte selskaber, nemlig Sony Corporation og Ikegami Tsushinki, i overensstemmelse med artikel 12 i Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab, i det følgende benævnt "grundforordningen". Rådet udelukkede endvidere specifikt visse nye modeller af professionelle kamerasystemer fra antidumpingtoldens anvendelsesområde ved at føje dem til bilaget.

[5] EFT L 276 af 9.10.1997, s. 20.

(5) I januar 1999 og 2000 ændrede Rådet forordning (EF) nr. 1015/94 ved forordning (EF) nr. 193/1999 [6] og forordning (EF) nr. 176/2000 [7] og tilføjede visse efterfølgende modeller af professionelle kamerasystemer til bilaget, hvorved de blev udelukket fra den endelige antidumpingtolds anvendelsesområde.

[6] EFT L 22 af 29.1.1999, s. 10.

[7] EFT L 22 af 27.1.2000, s. 29.

(6) I september 2000 bekræftede Rådet ved forordning (EF) nr. 2042/2000 [8] den endelige antidumpingtold, der indførtes ved forordning (EF) nr. 1015/94 (som efterfølgende ændret) i overensstemmelse med artikel 11, stk. 2, i grundforordningen.

[8] EFT L 244 af 29.9.2000, s. 38. Senest ændret ved Rådets forordning (EF) nr. 1696/2002 (EFT L 259 af 27.9.2002, s. 1).

(7) I januar 2001 og maj 2001 ændrede Rådet forordning (EF) nr. 2042/2000 ved Rådets forordning (EF) nr. 198/2001 [9] og (EF) nr. 951/2001 [10], der tilføjede visse efterfølgende modeller af professionelle kamerasystemer til bilaget, hvorved de blev udelukket fra den endelige antidumpingtolds anvendelsesområde.

[9] EFT L 30 af 1.2.2001, s. 1.

[10] EFT L 134 af 17.5.2001, s. 18.

(8) Endelig bekræftede Rådet i september 2001 ved forordning (EF) nr. 1900/2001 [11] den endelige antidumpingtold for den eksporterende producent Hitachi Denshi Ltd. efter en interimsundersøgelse i overensstemmelse med artikel 11, stk. 3, i grundforordningen.

[11] EFT L 261 af 29.9.2001, s. 3.

(9) I september 2002 ændrede Rådet ved forordning (EF) nr. 1696/2002 [12] forordning (EF) nr. 2042/2000 ved at føje visse efterfølgende modeller af professionelle kamerasystemer til bilaget, hvorved de blev udelukket fra den endelige antidumpingtolds anvendelsesområde.

[12] EFT L 259 af 27.9.2002, s. 1.

B. UNDERSØGELSE VEDRØRENDE NYE MODELLER AF PROFESSIONELLE KAMERASYSTEMER

1. Procedure

(10) Tre japanske eksporterende producenter, nemlig Sony Corporation, i det følgende benævnt "Sony", Ikegami Tsushinki Co Ltd, i det følgende benævnt "Ikegami", og Matsushita, meddelte Kommissionen, at de påtænkte at introducere nye modeller af professionelle kamerasystemer på fællesskabsmarkedet, og anmodede Kommissionen om at føje disse nye modeller af professionelle kamerasystemer samt tilbehør hertil til bilaget og derved udelukke dem fra antidumpingtoldens anvendelsesområde.

(11) Kommissionen underrettede EF-erhvervsgrenen herom og indledte en undersøgelse, der alene havde til formål at fastslå, om de pågældende varer henhører under antidumpingtoldens anvendelsesområde, og om den operationelle del af forordning (EF) nr. 2042/2000 bør ændres i overensstemmelse hermed.

2. Modeller, der er omfattet af undersøgelsen

(12) Der er indgivet anmodninger om fritagelse af følgende modeller af kamerasystemer sammen med relevante tekniske oplysninger:

i) Sony

- fjernkontrolenhed RM-M7E

ii) Ikegami

- kamerahoved HDL-20

- kamerahoved MKC-501

- kamerahoved MKC-501B

iii) Matsushita

- kamerahoved AW-E650

- kamerahoved AW-E655

- kamerahoved AW-E750

Alle ovennævnte modeller blev præsenteret som værende enten en del af professionelle kamerasystemer til det professionelle videomarked eller efterfølgere af de professionelle kameramodeller, der allerede er fritaget for den gældende antidumpingforanstaltning.

3. Konklusioner

(13) Kommissionen foretog en teknisk undersøgelse. Det fremgik af denne undersøgelse, at ingen af de ovennævnte modeller kunne klassificeres som transmissionskamera- eller fjernsynskamerasystemer.

i) Fjernkontrolenhed RM-M7E (Sony), kamerahoved AW-E650, AW-E655 og AW-E750 (Matsushita)

(14) Det er konstateret, at fjernkontrolenhed RM-M7E, kamerahoved AW-E650, AW-E655 og AW-E750 er professionelle kamerasystemer omfattet af artikel 1, stk. 3, litra e), i forordning (EF) nr. 2042/2000. De skal derfor føjes til bilaget, således at de fritages for den endelige told.

(15) I overensstemmelse med fællesskabsinstitutionernes gældende praksis bør alle ovennævnte modeller fritages for tolden fra den dato, hvor Kommissionens tjenestegrene modtog de pågældende anmodninger om fritagelse. Al import af følgende kameramodeller, som er indført på eller efter nedenstående dato, bør fritages for tolden fra

Sony

- fjernkontrolenhed RM-M7E den 6. august 2002

Matsushita

- kamerahoved AW-E650 den 30. oktober 2003

- kamerahoved AW-E655 den 30. oktober 2003

- kamerahoved AW-E750 den 30. oktober 2003

ii) Kamerahoved MKC-501 og MKC-501B (Ikegami)

(16) Med hensyn til kameramodel MKC-501 og dens efterfølger MKC-501B blev det konstateret, at disse modeller udelukkende er til industriel eller medicinsk brug. De er en del af Ikegamis kameraserie til medicinsk brug og er udformet specifikt til brug for den medicinske sektor. Kamerahovedet er derfor 'ultrakompakt' og har ingen funktion uden den tilhørende kamerakontrolenhed. Det kan ikke tilsluttes en søger. C-mount-linsefatningen passer kun til industrielle linser, mikroskoper og endoskoper, og transmissionslinser kan ikke tilsluttes. De ovennævnte modeller er endvidere belagt med en bakteriedræbende maling specielt med henblik på medicinske formål. Konklusionen blev derfor, at MKC-501 og dens efterfølger MKC-501B blev fritaget i henhold til artikel 1, stk. 3, litra d), i Rådets forordning (EF) nr. 2042/2000.

(17) Da de ovennævnte kameramodeller begge er omfattet af artikel 1, stk. 3, litra d), i forordning (EF) nr. 2042/2000, er de pr. definition fritaget for den endelige antidumpingtold, uanset hvornår de blev importeret.

iii) Kamerahoved HDL-20 (Ikegami)

(18) For så vidt angår kamerahoved HDL-20 blev det konkluderet, at det ikke er omfattet af varebeskrivelsen i artikel 1, stk. 3, i forordning (EF) nr. 2042/2000. Navnlig er kamerahovedet kun udstyret med 2 sensorer (2/3 tomme), mens artikel 1, stk. 3, i forordning (EF) nr. 2042/2000 beskriver et kamerahoved som havende "tre eller flere sensorer". Det blev derfor konkluderet, at denne kameratype ikke er omfattet af varebeskrivelsen og følgelig ikke af antidumpingtoldens anvendelsesområde, og det er derfor ikke nødvendigt udtrykkeligt at fritage modellen herfor ved at føje den til bilaget.

4. Underretning af de interesserede parter og konklusioner

(19) Kommissionen underrettede EF-erhvervsgrenen og eksportørerne af fjernsynskamerasystemerne om disse resultater og gav dem mulighed for at fremsætte bemærkninger. Ingen af parterne havde indvendinger mod Kommissionens resultater.

(20) På baggrund af ovenstående bør bilaget ændres tilsvarende -

UDSTEDT FØLGENDE FORORDNING:

Artikel 1

Bilaget til Rådets forordning (EF) nr. 2042/2000 erstattes af bilaget til nærværende forordning.

Artikel 2

1. Denne forordning træder i kraft dagen efter offentliggørelsen i Den Europæiske Unions Tidende.

2. Denne forordning anvendes på importen af følgende modeller fremstillet og eksporteret til Det Europæiske Fællesskab af følgende eksporterende producenter:

a) Sony Corporation fra den 6. august 2002:

- fjernkontrolenhed RM-M7E

b) Matsushita fra den 30. oktober 2003:

- kamerahoved AW-E650

- kamerahoved AW-E655

- kamerahoved AW-E750

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den ...

På Rådets vegne

Formand

BILAG

Liste over professionelle fjernsynskamerasystemer, der ikke betragtes som fjernsynskamerasystemer (transmissionskameraer) og er undtaget fra foranstaltningerne

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>